Verkeersbeampte vas wat glo omkoopgeld eisFoto: SAPD ’n Verkeersbeampte van Noordwes is Dinsdag in hegtenis geneem nadat hy na bewering omkoopgeld van motoriste op die N12 tussen Klerksdorp en Potchefstroom geëis het. Kapt. Tlangelani Rikhotso, woordvoerder van die polisie, het gesê Zahid Bhayat (40) is deur lede van die Valke se eenheid vir ernstige korrupsie in hegtenis geneem. Volgens Rikhotso kom die inhegtenisneming nadat die eenheid inligting ontvang het van Bhayat wat glo verskeie motoriste met luukse motors voorgekeer het. Bhayat het dan glo aangevoer dat dié motoriste die spoedgrens oorskry het. Nadat Bhayat die motoriste met inhegtenisneming gedreig het, het hy glo ŉ minimum van R2 000 geëis om die spoedlesing te kanselleer. Bhayat het vandag vlugtig in die Klerksdorp-klanddroshof verskyn, waarna hy op R2 000 borgtog vrygelaat is. Die saak is tot 24 Januarie 2018 uitgestel vir verdere ondersoek. Genl.maj. Linda Mbana, provinsiale hoof van die Valke, het die inhegtenisneming verwelkom en gesê die Valke sal voortgaan om korrupsie in dié provinsie te beveg.